赵蕃
用程季仪送行之韵为别
过江今几年，遗俗不屡见。
纵余门户称，直有冠裳变。
惟君河洛间，南走楚粤遍。
虽从科诏求，未脱褐衣贱。
芬然兰三薰，粹矣金百链。
潭潭务中澄，煜煜鄙外绚。
遂登南轩门，如识伊川面。
周旋苟有得，喜跃几成抃。
渊深保战兢，鸩毒戒安宴。
于今过城南，政似趋无倦。
儒冠盖多端，剧论如合战。
试评季路勇，孰与之反殿。
前日我辞君，炎风尚交扇。
只今君别我，余暑已堪饯。
岁序急推迁，吾行甚流转。
爝火讵当阳，雨雪宁待{左日见}。
孤唳岂潜声，卑飞终挂罥。
小令泊扁舟，暂为沥破研。
我如浩然归，君异方朔荐。
契阔方自兹，追随复何便。